Parkeerruimte in Hongkong vir R17 miljoen verkoop | Maroela Media
Hongkong (Foto: Dirk Daniel Mann/Pixabay)
'n Enkele parkeerruimte is vir HK$10 miljoen (meer as R17,3 miljoen) verkoop by 'n luukse woonstelblok in Hongkong, het plaaslike media Vrydag berig.
Die 12,5 m² ruimte is deel van 'n ontwikkeling by The Peak, 'n rykmansbuurt wat van die stad se mees welgestelde inwoners lok.
Die ontwikkeling bied 'n asemrowende uitsig oor Victoria-hawe, maar eiendomspryse is van die duurste in die wêreld.
Alhoewel Hongkong se welaf inwoners nie huiwer om miljoene vir hul huise op te dok nie, sukkel miljoene van die stad se inwoners om die huur te bekostig op piepklein woonstelle – sommige selfs kleiner as die parkering.
'n Verslag deur UBS in 2019 het gesê 'n "vaardige werker" het 22 jaar lank se inkomste nodig om 'n 60 m²-woonstel te bekostig – 'n groot toename in die 12 jaar van 'n dekade gelede. Salarisse het sedert 2008 rofweg dieselfde gebly. Nóg 'n studie, dieselfde jaar, het die gemiddelde eiendomsprys in Hongkong aangedui as $1,2 miljoen.
Die luukse eiendomsmark het weer begin groei ná 'n tydperk van onsekerheid oor toenemende politieke onrus in die stad en dit wil voorkom of dit die ekonomiese impak van Covid-19 oorkom het.